CELEX: 32019D0623
Language: el
Date: 2019-04-16 00:00:00
Title: Εκτελεστική απόφαση (ΕΕ) 2019/623 της Επιτροπής, της 16ης Απριλίου 2019, σχετικά με την παράταση του μέτρου που έλαβε η Βελγική Ομοσπονδιακή Υπηρεσία Δημόσιας Υγείας Ασφάλειας της Τροφικής Αλυσίδας και Περιβάλλοντος, με το οποίο επιτράπηκε η διάθεση στην αγορά και η χρήση του βιοκτόνου Phostoxin σύμφωνα με τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2019) 2828]

23.4.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 108/31
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/623 ΤΗΣ ΕΠΙΤΡΟΠΗΣ
         της 16ης Απριλίου 2019
         σχετικά με την παράταση του μέτρου που έλαβε η Βελγική Ομοσπονδιακή Υπηρεσία Δημόσιας Υγείας Ασφάλειας της Τροφικής Αλυσίδας και Περιβάλλοντος, με το οποίο επιτράπηκε η διάθεση στην αγορά και η χρήση του βιοκτόνου Phostoxin σύμφωνα με τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2019) 2828]
            
         
         (Τα κείμενα στην ολλανδική και γαλλική γλώσσα είναι τα μόνα αυθεντικά)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 55 παράγραφος 1 τρίτο εδάφιο,
         Εκτιμώντας τα ακόλουθα:
         
                     (1)
                  
                  
                     Στις 30 Μαΐου 2018, η Ομοσπονδιακή Υπηρεσία Δημόσιας Υγείας, Ασφάλεια της Τροφικής Αλυσίδας και Περιβάλλοντος (εφεξής «η βελγική αρμόδια αρχή») εξέδωσε απόφαση σύμφωνα με το άρθρο 55 παράγραφος 1 πρώτο εδάφιο του κανονισμού (ΕΕ) αριθ. 528/2012, ώστε να επιτραπεί έως την 7η Δεκεμβρίου 2018 η διάθεση στην αγορά και η χρήση του βιοκτόνου Phostoxin ως βιοκτόνου του τύπου προϊόντων 20 για τον έλεγχο των κουνελιών (εφεξής «το μέτρο») στον χώρο του αερολιμένα Zaventem. Η βελγική αρμόδια αρχή γνωστοποίησε αμέσως στην Επιτροπή και στις αρμόδιες αρχές των λοιπών κρατών μελών το μέτρο και τους λόγους που το υπαγόρευσαν, σύμφωνα με το άρθρο 55 παράγραφος 1 δεύτερο εδάφιο του ανωτέρω κανονισμού.
                  
               
                     (2)
                  
                  
                     Σύμφωνα με τις πληροφορίες που παρασχέθηκαν από τη βελγική αρμόδια αρχή, το μέτρο ήταν αναγκαίο για την προστασία της δημόσιας υγείας, δεδομένου ότι τα κουνέλια στον χώρο του αερολιμένα ενδέχεται να θέσουν σε κίνδυνο τη μεταφορά των επιβατών και, γενικότερα, τις εναέριες μεταφορές. Οι φωλιές των κουνελιών μπορούν να υπονομεύσουν την ασφαλή λειτουργία των διαδρόμων του αερολιμένα. Επιπλέον, τα κουνέλια προσελκύουν αρπακτικά πτηνά που μπορούν να παγιδευτούν στον κινητήρα του αεροσκάφους ή να συγκρουστούν με το αεροσκάφος προκαλώντας βλάβη στον κινητήρα ή σε άλλα συστατικά μέρη του αεροσκάφους.
                  
               
                     (3)
                  
                  
                     Το Phostoxin περιέχει φωσφορούχο αργίλιο που αποδεσμεύει φωσφίνη ως δραστική ουσία, η οποία εγκρίνεται για τη χρήση σε βιοκτόνα του τύπου προϊόντων 14 (τρωκτικοκτόνα), 18 (εντομοκτόνα) και 20 (έλεγχος άλλων σπονδυλωτών), όπως ορίζεται στο παράρτημα V του κανονισμού (ΕΕ) αριθ. 528/2012. Στο Βέλγιο το Phostoxin έχει εγκριθεί ως βιοκτόνο του τύπου προϊόντων 18, παρότι η χρήση του κατά των κουνελιών συνεπάγεται και τη χρήση του ως βιοκτόνου του τύπου προϊόντων 20.
                  
               
                     (4)
                  
                  
                     Στις 12 Οκτωβρίου 2018, η Επιτροπή έλαβε από την αρμόδια βελγική αρχή αιτιολογημένη αίτηση για παράταση του μέτρου, σύμφωνα με το άρθρο 55 παράγραφος 1 τρίτο εδάφιο του κανονισμού (ΕΕ) αριθ. 528/2012. Η αιτιολογημένη αίτηση υποβλήθηκε λόγω ανησυχιών ότι η ασφάλεια των εναέριων μεταφορών ενδέχεται να συνεχίσει να απειλείται από τα κουνέλια και με το επιχείρημα ότι το Phostoxin είναι απαραίτητο για την αποτελεσματική αντιμετώπιση των κουνελιών στον χώρο του αερολιμένα. Σύμφωνα με τις πληροφορίες που παρασχέθηκαν από τη βελγική αρμόδια αρχή, στο Βέλγιο δεν έχει εγκριθεί κανένα βιοκτόνο στον τύπο προϊόντων 20 (έλεγχος άλλων σπονδυλωτών), ενώ οι εναλλακτικές μέθοδοι ελέγχου των κουνελιών στην περιοχή του αερολιμένα, όπως παραδείγματος χάρη η θανάτωση δια πυροβολισμού, δεν είναι κατάλληλες λόγω των ιδιαιτεροτήτων της τοποθεσίας. Η βελγική αρμόδια αρχή κίνησε τη διαδικασία με σκοπό την εξεύρεση μόνιμης λύσης για τη μελλοντική χρήση του Phostoxin, μέσω της αμοιβαίας αναγνώρισης της άδειας κυκλοφορίας που χορηγείται σήμερα σε άλλο κράτος μέλος σύμφωνα με το άρθρο 33 του κανονισμού (ΕΕ) αριθ. 528/2012.
                  
               
                     (5)
                  
                  
                     Δεδομένου ότι τα κουνέλια στον χώρο του αερολιμένα, αν δεν ελεγχθούν δεόντως, ενδέχεται να θέσουν σε κίνδυνο την ασφάλεια των εναέριων μεταφορών και ότι ο κίνδυνος αυτός δεν είναι δυνατόν να περιοριστεί με τη χρήση άλλου βιοκτόνου ή με άλλα μέσα στον χώρο του αερολιμένα Zaventem, ενδείκνυται να επιτραπεί στη βελγική αρμόδια αρχή να παρατείνει, υπό ορισμένους όρους, το μέτρο για χρονικό διάστημα που δεν υπερβαίνει τις 550 ημέρες, αρχής γενομένης από την επομένη της ημέρας εκπνοής του αρχικού διαστήματος των 180 ημερών που εγκρίθηκε με την απόφαση της βελγικής αρμόδιας αρχής της 30ής Μαΐου 2018.
                  
               
                     (6)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής βιοκτόνων,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το Βέλγιο μπορεί να παρατείνει έως τις 9 Ιουνίου 2020 το μέτρο που επιτρέπει τη διαθεσιμότητα στην αγορά και τη χρήση στον χώρο του αερολιμένα Zaventem του βιοκτόνου Phostoxin ως βιοκτόνου του τύπου προϊόντων 20 για τον έλεγχο των κουνελιών, υπό την προϋπόθεση ότι θα διασφαλίσει ότι το εν λόγω προϊόν χρησιμοποιείται μόνο από πιστοποιημένους φορείς και υπό την επίβλεψη της αρμόδιας αρχής.
         
         
            Άρθρο 2
            Η παρούσα απόφαση απευθύνεται στο Βασίλειο του Βελγίου.
            Εφαρμόζεται από τις 8 Δεκεμβρίου 2018.
         
         
            Βρυξέλλες, 16 Απριλίου 2019.
            
               
                  Για την Επιτροπή
               
               Jyrki KATAINEN
               
                  Αντιπρόεδρος
               
            
         
         
            (1)  ΕΕ L 167 της 27.6.2012, σ. 1.